แก้ปัญหาภาษีบุหรี่ไม่จบ! คลังโยนสรรพสามิตฟันธง
รมว.คลัง ชี้สรรพสามิตมีอำนาจออกประกาศแก้ไขราคาย้อนหลังได้เอง
5 ก.พ. 2561

รมว.คลัง ชี้สรรพสามิตมีอำนาจออกประกาศแก้ไขราคาย้อนหลังได้เอง
นายอภิศักดิ์ ตันติวรวงศ์ รมว.คลัง เปิดเผยว่า การแก้ปัญหาอัตราภาษีบุหรี่ใหม่เป็นเรื่องที่กรมสรรพสามิตดำเนินการได้ ไม่ต้องใช้อำนาจของ รมว.คลัง ออกประกาศเพื่อแก้ไขปัญหา เพราะการดำเนินการทั้งหมดเป็นอำนาจของกรมสรรพสามิต 
รมว.คลัง กล่าวว่า สำหรับแนวคิดของกรมสรรพสามิตที่จะใช้อำนาจให้ราคาบุหรี่บางยี่ห้อกลับไปใช้ราคาเดิมก่อนวันที่ 16 ก.ย. 2560 ซึ่งเป็นวันก่อนที่ พ.ร.บ.สรรพสามิตใหม่มีผลบังคับใช้ หากกรมสรรพสามิตมีอำนาจก็สามารถทำได้ 
แหล่งข่าวจากกรมสรรพสามิต เปิดเผยว่า ได้ทำหนังสือหารือไปถึงคณะกรรมการกฤษฎีกาว่าจะใช้อำนาจอะไรในการประกาศให้ราคาบุหรี่บางยี่ห้อที่ลดราคามาหลังวันที่ 16 ก.ย. 2560 ให้กลับไปขายในราคาเดิม ระหว่างการใช้อำนาจของอธิบดีกรมสรรพสามิตกับใช้ประกาศกระทรวงการคลัง เป็นอำนาจของ รมว.คลัง ที่ขอความเห็นชอบจากคณะรัฐมนตรี (ครม.) ซึ่งยังไม่สามารถสรุปได้ว่าจะใช้แนวทางไหน และที่ผ่านมาทางสำนักงานคณะกรรมการกฤษฎีกายังไม่ได้เรียกกรมสรรพสามิตไปหารือเรื่องดังกล่าว
อย่างไรก็ตาม เบื้องต้นคาดว่าจะใช้อำนาจอธิบดีกรมสรรพสามิตทำไม่ได้ เนื่องจากบุหรี่ยี่ห้อดังกล่าวขายตามราคาขายปลีกที่แจ้ง